8.3.2023
SK
Úradný vestník Európskej únie
C 86/31
Do zoznamu povolených plemien matiek boli pridané dve plemená: Blanche du Massif Central a Lacaune viande.
Tieto tri plemená môžu byť čistokrvné alebo krížence prvej generácie.
Doplnil sa zoznam plemien otcov, ktorí musia byť vybraní z odolných a mäsových plemien a musia byť čistokrvní.
Chovateľ si vyberá otca z najvhodnejšieho plemena podľa účelu použitia jahniat: mäsové plemená na zlepšenie mäsitosti jahniat a odolné plemená na nahradenie mladých oviec (samíc).
Pokiaľ ide o zariadenie budov (ovčincov, tranzitných staníc), doplnili sa nové povinnosti s cieľom zahrnúť zvyčajné postupy výrobcov výrobkov s CHZO (prístup k potrave a vode, hustota zvierat v budove, kvalita podstielky a čistenie budov).
V oblasti starostlivosti o zvieratá sa doplnili požiadavky týkajúce sa zaobchádzania so zvieratami (opatrná manipulácia, zákaz uchopiť zvieratá za vlnu), ako aj zákaz kastrovať samcov.
Pokiaľ ide o veterinárnu starostlivosť, doplnili sa nové povinnosti s cieľom regulovať používanie a vysledovateľnosť medikovaného krmiva.
S cieľom regulovať fázu prepravy zvierat a minimalizovať ich stres sa doplnil maximálny čas prepravy 8 hodín.
Pododdiel 5.6 „Zabitie“ V súlade so zmenou stanovenou v rámci „Opisu výrobku“ sa znížil vek jahniat pri zabití, a to z pôvodných 90 až 180 dní na 60 až 150 dní.
Táto požiadavka sa doplnila odkazom na skutočnosť, že jahňatá zabité vo veku 60 až 69 dní sú neodstavené.
Stanovil sa maximálny čas medzi príchodom jahniat a zabitím, a to na 24 hodín.
Do tohto oddielu sa doplnili a vymedzili sa v ňom podmienky pre chladenie jatočných tiel (vnútorná teplota, nízka kondenzácia).
Doplnili sa kritériá pre výber jatočných tiel, ako aj podmienky pre skladovanie a výber jatočných tiel (celé jatočné telá, skladovacie priestory, po chladení, prehliadka v chlade).
Pododdiel 5.7 „Výber vedľajších jatočných produktov“ Doplnili sa požiadavky týkajúce sa výberu vedľajších jatočných produktov, podľa ktorých sa tieto majú odoberať z jahniat s CHZO „Agneau du Quercy“ v okamihu, keď sa oddeľujú od jatočných tiel.
Pododdiel 5.9 „Rozrábanie a balenie“ Doplnili sa požiadavky, že balenie sa musí uskutočňovať v rozrábkarni bezprostredne po rozrobení a že mäso môže byť balené ako veľkoobchodné balenie alebo v balení pre spotrebiteľov.
4.8.
Súvislosť Oddiel „Súvislosť so zemepisnou oblasťou“ sa úplne prepracoval, ale jeho podstata sa nezmenila.
Bol rozdelený do troch častí s cieľom rozlíšiť špecifické vlastnosti zemepisnej oblasti, špecifické vlastnosti výrobku a príčinnú súvislosť.
4.9.
Kontrolný orgán V súlade s platnými usmerneniami na vnútroštátnej úrovni sa s cieľom harmonizovať znenia špecifikácií výrobkov z tabuľky vypustil názov a kontaktné údaje certifikačného orgánu a kontrolný plán.
V tejto položke sú už uvedené kontaktné údaje príslušných francúzskych kontrolných orgánov: Institut National de l’origine et de la Qualité (Národný inštitút pre osvedčovanie pôvodu a kvality – INAO) a Direction générale de la concurrence, de la consommation et de la répression des fraudes (Generálne riaditeľstvo pre hospodársku súťaž, spotrebu a boj proti podvodom – DGCCRF).
Názov a kontaktné údaje certifikačného orgánu sú k dispozícii na webovom sídle inštitútu INAO a v databáze Európskej komisie.